CELEX: 32021D0563
Language: mt
Date: 2021-03-31 00:00:00
Title: Deċiżjoni ta’ Implimentazzjoni tal-Kummissjoni (UE) 2021/563 tal-31 ta’ Marzu 2021 dwar il-validità ta’ ċerti deċiżjonijiet relatati ma’ informazzjoni vinkolanti dwar l-oriġini (notifikata bid-dokument C(2021) 2072) (It-testi bil-Franċiż u d-Daniż biss huma awtentiċi)

7.4.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 119/117
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/563
         tal-31 ta’ Marzu 2021
         dwar il-validità ta’ ċerti deċiżjonijiet relatati ma’ informazzjoni vinkolanti dwar l-oriġini
         
            
               (notifikata bid-dokument C(2021) 2072)
            
         
         (It-testi bil-Franċiż u d-Daniż biss huma awtentiċi)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (minn hawn’ il quddiem “il-Kodiċi”) (1), u b’mod partikolari l-Artikolu 34(11) u l-punt (a) tal-ewwel subparagrafu tal-Artikolu 37(2) tiegħu,
         Wara li kkonsultat lill-Kumitat tal-Kodiċi Doganali,
         Billi:
         
                     (1)
                  
                  
                     L-Artikolu 33(1) tal-Kodiċi jipprevedi li l-awtoritajiet doganali għandhom, wara applikazzjoni, jieħdu deċiżjonijiet relatati ma’ informazzjoni vinkolanti dwar l-oriġini (deċiżjonijiet BOI). L-Artikolu 19(1) tar-Regolament ta’ Implimentazzjoni tal-Kummissjoni (UE) 2015/2447 (2) jistipula li l-awtoritajiet doganali għandhom jittrażmettu lill-Kummissjoni d-dettalji rilevanti tad-deċiżjonijiet BOI meħuda, fuq bażi trimestrali.
                  
               
                     (2)
                  
                  
                     Id-deċiżjonijiet BOI msemmija fl-Anness fihom determinazzjoni tal-oriġini mhux preferenzjali tal-merkanzija, inkompatibbli mal-Artikolu 60(2) tal-Kodiċi. B’mod partikolari, dawk id-deċiżjonijiet BOI huma inkompatibbli mar-regoli dwar l-akkwist tal-oriġini stabbiliti f’dak l-Artikolu, peress li l-operazzjonijiet ta’ pproċessar jew ta’ ħidma mwettqa fl-aħħar pajjiż tal-produzzjoni mhumiex ekonomikament ġustifikati skont it-tifsira tal-Artikolu 33 tar-Regolament Delegat tal-Kummissjoni (UE) 2015/2446 (3).
                  
               
                     (3)
                  
                  
                     L-Artikolu 60(2) tal-Kodiċi jistipula li merkanzija li l-produzzjoni tagħha tinvolvi aktar minn pajjiż jew territorju wieħed għandha titqies li toriġina fil-pajjiż jew territorju fejn tkun għaddiet mill-aħħar proċessar jew xogħol sostanzjali, ekonomikament ġustifikat, f’impriża mgħammra għal dak l-għan, u li jirriżulta fil-manifattura ta’ prodott ġdid jew li jirrappreżenta stadju importanti tal-manifattura.
                  
               
                     (4)
                  
                  
                     L-Artikolu 33 tar-Regolament Delegat (UE) 2015/2446 jistipula li kwalunkwe operazzjoni ta’ pproċessar jew ħidma mwettqa f’pajjiż jew territorju ieħor għandha titqies li ma tkunx ekonomikament ġustifikata jekk jiġi stabbilit abbażi tal-fatti disponibbli li l-għan ta’ dik l-operazzjoni kien li tiġi evitata l-applikazzjoni tal-miżuri msemmija fl-Artikolu 59 tal-Kodiċi.
                  
               
                     (5)
                  
                  
                     Regolament ta’ Implimentazzjoni tal-Kummissjoni (UE) 2018/886 (4) dwar ċerti miżuri ta’ politika kummerċjali li jikkonċernaw ċerti prodotti li joriġinaw fl-Istati Uniti tal-Amerka Il-prodotti li għalihom japplikaw dawn il-miżuri ta’ politika kummerċjali huma elenkati fl-Anness I ta’ dak ir-regolament. Muturi b’magna b’pistuni b’kombustjoni interna bil-moviment alternat b’ċilindrata akbar minn 800 cm3 li jaqgħu taħt il-kodiċi NM 8711 50 00 huma fost il-prodotti elenkati f’dak l-Anness. Il-miżuri stabbiliti bir-Regolament (UE) 2018/886 huma miżuri msemmija fl-Artikolu 59 tal-Kodiċi.
                  
               
                     (6)
                  
                  
                     Wara l-pubblikazzjoni tal-miżuri ta’ politika kummerċjali tal-Unjoni Ewropea, il-produttur tal-muturi li jaqgħu taħt il-kodiċi NM 8711 50 00 u koperti mid-deċiżjonijiet BOI msemmija fl-Anness, irrapporta b’rapport attwali tal-Formola 8-K (5) sottomess lill-Kummissjoni dwar it-Titoli u l-Kambju tal-Istati Uniti fil-25 ta’ Ġunju 2018, il-pjan tiegħu li jċaqlaq il-produzzjoni ta’ ċerti muturi destinati għas-suq tal-Unjoni Ewropea mill-Istati Uniti tal-Amerika għall-faċilitajiet internazzjonali tiegħu f’pajjiż ieħor biex jiġu evitati l-miżuri tal-politika kummerċjali tal-Unjoni Ewropea.
                  
               
                     (7)
                  
                  
                     Anki jekk l-evitar tal-miżuri ta’ politika kummerċjali mhux bilfors ikun l-uniku skop taċ-ċaqliq tal-produzzjoni, il-kundizzjonijiet imsemmija fl-ewwel paragrafu tal-Artikolu 33 tar-Regolament Delegat (UE) 2015/2446 jiġu ssodisfati abbażi tal-fatti disponibbli. L-operazzjonijiet ta’ pproċessar jew ta’ ħidma mwettqa fl-aħħar pajjiż ta’ produzzjoni għandhom għalhekk jitqiesu li mhumiex ekonomikament ġustifikati. B’riżultat ta’ dan, id-determinazzjoni tal-oriġini mhux preferenzjali tal-muturi għandha tkun ibbażata fuq it-tielet paragrafu tal-istess Artikolu 33.
                  
               
                     (8)
                  
                  
                     Skont din id-dispożizzjoni, fejn l-aħħar operat ta’ pproċessar jew ħidma ma jitqiesx iġġustifikat ekonomikament, għandu jitqies li l-oġġetti jkun sarilhom l-aħħar operat sostanzjali ġġustifikat ekonomikament ta’ pproċessar jew ta’ ħidma, li jirriżulta fil-manifattura ta’ prodott ġdid jew li jirrappreżenta stadju importanti tal-manifattura, fil-pajjiż jew territorju fejn oriġinat il-parti l-kbira tas-sehem tal-materjali, kif stabbilit fuq il-bażi tal-valur tal-materjali.
                  
               
                     (9)
                  
                  
                     Peress li d-determinazzjoni tal-oriġini mhux preferenzjali tal-muturi koperti mid-deċiżjonijiet BOI msemmija fl-Anness mhijiex ibbażata fuq ir-regola stabbilita fit-tielet paragrafu tal-Artikolu 33 tar-Regolament Delegat (UE) 2015/2446, il-Kummissjoni tqis li din id-determinazzjoni tal-oriġini mhux preferenzjali hija inkompatibbli mal-Artikolu 60(2) tal-Kodiċi, flimkien mal-Artikolu 33 tar-Regolament Delegat (UE) 2015/2446.
                  
               
                     (10)
                  
                  
                     Skont l-Artikolu 23(3) tal-Kodiċi, l-awtoritajiet doganali, li ħadu deċiżjoni, jistgħu fi kwalunkwe ħin jannullawha, jemendawha jew jirrevokawha meta ma tkunx konformi mal-leġiżlazzjoni doganali. Madankollu, l-awtoritajiet doganali, li ħadu d-deċiżjonijiet BOI msemmija fl-Anness, ma rrevokawhomx.
                  
               
                     (11)
                  
                  
                     Għalhekk, sabiex tiġi żgurata determinazzjoni korretta u uniformi tal-oriġini mhux preferenzjali tal-merkanzija, id-deċiżjonijiet BOI kkonċernati għandhom jiġu revokati. Għalhekk, l-awtorità doganali li ħadet id-deċiżjonijiet BOI għandha għalhekk tirrevokahom mill-aktar fis possibbli wara n-notifika ta’ din id-Deċiżjoni, u għandha tinnotifika lill-Kummissjoni dwar dan,
                  
               ADOTTAT DIN ID-DEĊIŻJONI:
         
            Artikolu 1
            
               1   Id-deċiżjonijiet BOI msemmija fil-kolonna 1 tat-tabella stabbilita fl-Anness meħuda mill-awtorità doganali speċifikata fil-kolonna 2 ta’ dik it-tabella għall-prodott speċifikat fil-kolonna 3 ta’ dik it-tabella għandhom jiġu revokati skont il-paragrafu 2.
            
            
               2.   L-awtorità doganali speċifikata fil-kolonna 2 tat-tabella stabbilita fl-Anness għandha tirrevoka d-deċiżjonijiet BOI imsemmija fil-kolonna 1 ta’ dik it-tabella u tinnotifika lid-detentur tagħha fl-aktar data kmieni possibbli u fi kwalunkwe każ mhux aktar tard minn għaxart (10) ijiem min-notifika ta’ din id-Deċiżjoni.
            
            
               3.   Meta l-awtorità doganali tirrevoka d-deċiżjonijiet BOI u tagħmel in-notifika skont il-paragrafu 2, għandha tinnotifika lill-Kummissjoni b’dan.
            
         
         
            Artikolu 2
            Din id-Deċiżjoni hija indirizzata lir-Renju tal-Belġju.
         
         
            Magħmul fi Brussell, il-31 ta’ Marzu 2021.
            
               
                  Għall-Kummissjoni
               
               Paolo GENTILONI
               
                  Membru tal-Kummissjoni
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).
         
            (3)  Ir-Regolament Delegat tal-Kummissjoni (UE) 2015/2446 tat-28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p. 1).
         
            (4)  Regolament ta’ Implimentazzjoni tal-Kummissjoni (UE) 2018/886 tal-20 ta’ Ġunju 2018 dwar ċerti miżuri ta’ politika kummerċjali rigward ċerti prodotti li joriġinaw mill-Istati Uniti tal-Amerka u li jemenda r-Regolament ta’ Implimentazzjoni (UE) 2018/724 (ĠU L 158, 21.6.2018, p. 5)
         
            (5)  https://sec.report/Document/0000793952-18-000038
      
      
         
            ANNESS
            
                        Informazzjoni vinkolanti dwar l-oriġini - nru ta’ referenza
                     
                     
                        Awtorità doganali
                     
                     
                        Kodiċi NM tal-prodott
                     
                  
                        1
                     
                     
                        2
                     
                     
                        3
                     
                  
                        BE-20192406001
                     
                     
                        Direction générale Analyses Economiques et Economie internationale
                        Service Commerce et Investissements internationaux
                        bâtiment Atrium C
                        Rue du Progrès 50
                        1210  Bruxelles
                        Belgique
                        Federale Overheidsdienst Economie, KMO, Middenstand en Energie
                        Algemene Directie Economische Analyses en Internationale Economie
                        Dienst internationale handel en investeringen
                        City Atrium C
                        Vooruitgangsstraat 50
                        1210 Brussel
                        België
                     
                     
                        8711 50 00 
                     
                  
                        BE-20192406002
                     
                     
                        Direction générale Analyses Economiques et Economie internationale
                        
                                    Service Commerce et Investissements internationaux
                                 
                              
                                    bâtiment Atrium C
                                 
                              
                                    Rue du Progrès 50
                                 
                              
                                    1210 Bruxelles
                                 
                              
                                    Belgique
                                 
                              Federale Overheidsdienst Economie, KMO, Middenstand en Energie
                        Algemene Directie Economische Analyses en Internationale Economie
                        
                                    Dienst internationale handel en investeringen
                                 
                              
                                    City Atrium C
                                 
                              
                                    Vooruitgangsstraat 50
                                 
                              
                                    1210 Brussel
                                 
                              
                                    België
                                 
                              
                     
                        8711 50 00